CELEX: 62011TN0042
Language: hu
Date: 2011-01-19 00:00:00
Title: T-42/11. sz. ügy: 2011. január 19-én benyújtott kereset — Universal kontra Bizottság

12.3.2011   
            
            
               HU
            
            
               Az Európai Unió Hivatalos Lapja
            
            
               C 80/28
            
         2011. január 19-én benyújtott kereset — Universal kontra Bizottság
   (T-42/11. sz. ügy)
   2011/C 80/53
   Az eljárás nyelve: angol
   
      Felek
   
   
      Felperes: Universal Corp. (Richmond, Egyesült Államok) (képviselők: C. R. A. Swaak ügyvéd)
   
      Alperes: Európai Bizottság
   
      Kereseti kérelmek
   
   
               —
            
            
               A Törvényszék semmisítse meg a 2010. november 12-i és 30-i levélben szereplő, vitatott határozatot; és/vagy
            
         
               —
            
            
               a Törvényszék mondja ki, hogy a felperes nem kötelezhető a szóban forgó ügyben kiszabott bírság egy részének vagy egészének megfizetésére mindaddig, amíg a T-12/06. sz., Deltafina kontra Bizottság ügyben jogerős ítélet születik vagy bármilyen más, azt követő eljárás folyamatban van; és
            
         
               —
            
            
               a Törvényszék kötelezze a Bizottságot a költségek viselésére.
            
         
      Jogalapok és fontosabb érvek
   
   Keresetében a felperes az EUMSZ 263. cikke alapján a Bizottság által a Universalnak írt, 2010. november 12-i levélben szereplő és 2010. november 30-i levélben megerősített bizottsági határozat megsemmisítését kéri, amelyben a Bizottság arra kötelezi a felperest, hogy fizesse meg a Universal Corporation-re és a Deltafina SpA-ra a COMP/C.38.281.B2 — Nyersdohány Olaszország ügyben 2005. október 20-án hozott határozatban egyetemlegesen kiszabott bírságot, mindezt a T-34/06. sz., Universal Corp. kontra Bizottság ügyben benyújtott keresettől való elállást követően, de a T-12/06. sz., Deltafina SpA kontra Bizottság ügy eldöntését vagy bármilyen más, azt követő eljárás befejezését megelőzően.
   Keresete alátámasztására a felperes három jogalapra hivatkozik.
   
               1.
            
            
               Az első jogalap a megtámadott határozat hibáján alapul.
               
                           —
                        
                        
                           A vitatott határozat hibás annyiban, amennyiben a bírságot teljes egészében fedezi a felperes leányvállalata, a Deltafina által adott garancia. A felperes 100 %-os tulajdonrésszel rendelkező anyavállalatként kizárólag egyetemlegesen lett kötelezve a Bizottság által a Deltafinára jogsértésben való közvetlen részvétel miatt kiszabott bírság megfizetésére. Ezért az a tény, hogy a felperes elállt az általa benyújtott megsemmisítés iránti keresettől, nincs hatással a bírság megfizetésének időpontjára.
                        
                     
         
               2.
            
            
               A második jogalap a bizalomvédelem elvének megsértésén alapul.
               
                           —
                        
                        
                           A vitatott határozat a Deltafinára vonatkozó eljárás befejezéséig adott bankgarancia érvényességével kapcsolatban sérti a bizalomvédelem elvét. Annak alapján, hogy a Bizottság elfogadta a Deltafina által a megsemmisítés iránti keresetével összefüggésben adott bankgaranciát, jogos bizalmat keltett a tekintetben, hogy tartózkodni fog a bírság megfizetésének a T-12/06. sz. ügyben hozandó jogerős ítélet megszülését megelőző követelésétől. A Bizottság továbbá megsértette a felperes arra vonatkozó jogos bizalmát is, hogy a bírság kiszabása és végrehajtása szempontjából egymással összefüggésben, egyetlen vállalkozásként fogja kezelni a felperest és a Deltafinát.
                        
                     
         
               3.
            
            
               A harmadik jogalap az EUMSZ 266. cikkből fakadó gondos ügyintézési kötelezettség megsértésén alapul.
               
                           —
                        
                        
                           A vitatott határozat sérti az EUMSZ 266. cikkből fakadó gondos ügyintézési kötelezettséget azzal, hogy az esedékességet megelőzően követeli a Deltafinára vonatkozó eljárást lezáró döntéstől függő egyetemleges bírság megfizetését, amely döntést a Bizottságnak tiszteletben kell tartania. Abban az esetben, ha a Deltafina részben vagy egészben pernyertes lesz, a Bizottságnak csökkentenie vagy törölnie kell azt az összeget, amelynek megfizetésére a Universalt egyetemlegesen kötelezte.